Terwyl hy die gewone hoendereier tot geleerde hoogtes voer, kom FREDERIK DE JAGER by ’n antwoord uit op die vraag wie eerste is: die hoender of die eier.
Vir die hoendereier self, egter, gebeur die teenoorgestelde. Die Amerikaanse hartstigting maan in Februarie 1968 dat mense nie meer as drie eiers per week moet eet nie. Die konsternasie! Die omwenteling! Vir ’n goeie ses miljoen jaar al eet ons eiers. Wéét die hominiem Sahelanthropus, daar waar hy dit vir die eerste keer op sy agterpote waag, met ’n arm gestrek na die krans om dié geil kapsule uit ’n nes te roof, van die gevaar van cholesterol?